ການດຳເນີນກອງປະຊຸມ ສະໄໝສາມັນ ເທື່ອທີ 5 ຂອງສະພາແຫ່ງຊາດ ຊຸດທີ VIII ໃນຕອນເຊົ້າ ວັນທີ 7 ມິຖຸນາ 2018 ນີ້, ບັນດາລັດຖະມົນຕີກະຊວງທີ່ກ່ຽວ ຂ້ອງໄດ້ມີການຊີ້ແຈງຂໍ້ຊັກຖາມ ແລະ ບັນຫາທີ່ສົນໃຈ ຂອງສະມາຊິກສະພາແຫ່ງຊາດ(ສສຊ) ເຊິ່ງປະກອບມີ ທ່ານ ສົມດີ ດວງດີ ຮອງນາຍົກລັດຖະມົນຕີ, ລັດຖະມົນຕີກະຊວງການເງິນ ຊີ້ແຈງການແກ້ໄຂບັນຫາໜີ້ 3 ແຈ; ທ່ານ ສຸພັນ ແກ້ວມີໄຊ ລັດຖະມົນຕີກະຊວງແຜນການ ແລະ ການລົງທຶນ ຊີ້ແຈງ 3 ບັນຫາຄື: ການຄິດໄລ່ ລາຍຮັບແຫ່ງຊາດ ຫລື ຈີເອັນໄອ ກັບ ລວມຍອດຜະລິດຕະພັນພາຍໃນ ຫລື ຈີດີພີ, ກົນໄກການສ້າງແຜນໂຄງ ການລົງທຶນຂອງລັດ ມູນຄ່າ 20 ຕື້ກີບຂຶ້ນໄປ ແລະ ກົນໄກການປະສານງານ ໃນການຄຸ້ມຄອງໂຄງການລົງທຶນຂອງລັດ ຕາມຂະແໜງການ.
ສ່ວນທ່ານ ບໍ່ແສງຄຳ ວົງດາລາ ລັດຖະມົນຕີ ກະຊວງຖະແຫລງຂ່າວ ວັດທະນະ ທຳ ແລະ ທ່ອງທ່ຽວ ໄດ້ຊີ້ແຈງກ່ຽວກັບການແກ້ໄຂສິ່ງກີດຂວາງຂອງການ ດຳເນີນທຸລະກິດທ່ອງທ່ຽວ, ພ້ອມທັງຊີ້ໃຫ້ຜົນສຳເລັດ ການຈັດກິດຈະກຳສະຫລອງປີທ່ອງທ່ຽວລາວ, ທັງຍົກໃຫ້ເຫັນຕົວເລກນັກທ່ອງທ່ຽວເຂົ້າມາ ສປປ ລາວ ໃນໄຕມາດທຳອິດຂອງປີ 2018 ເພີ່ມຂຶ້ນ 2%. ເຖິງວ່າຈະເພີ່ມຂຶ້ນເລັກໜ້ອຍ ແຕ່ເຫັນວ່າກວມ 60% ຂອງປະຊາກອນລາວ; ພ້ອມນີ້, ທ່ານນາງ ແສງເດືອນ ຫລ້າຈັນທະບູນ ລັດຖະມົນຕີກະຊວງສຶກສາທິການ ແລະ ກິລາ ກໍໄດ້ຂຶ້ນຊີ້ແຈງ 2 ບັນຫາຄື: ການປະຕິບັດນະໂຍບາຍຕໍ່ນັກຮຽນໂຮງ ຮຽນຊົນເຜົ່າ ແລະ ການຈັດແບ່ງໂກຕາລັດຖະກອນຄູປີ 2018 ແລະ ໃນໂອກາດດັ່ງກ່າວ, ບັນດາ ສສຊ ປະຈໍາເຂດເລືອກຕັ້ງຕ່າງໆ ກໍໄດ້ສຸມໃສ່ປະກອບຄຳຄິດຄຳເຫັນ ພ້ອມທັງຊັກຖາມ ຫລາຍບັນຫາທີ່ມີຄວາມສົນໃຈ ແລະ ໄດ້ຮັບການຊີ້ແຈງກັບທີ່.
ໃນຕອນເຊົ້າວັນດຽວກັນ, ທີ່ປະຊຸມຍັງໄດ້ຮັບຟັງ ບົດລາຍງານຂອງລັດຖະບານ ກ່ຽວກັບການປະຕິ ບັດມະຕິກອງປະຊຸມສະພາແຫ່ງຊາດວ່າດ້ວຍ ການອອກນິຕິກຳລຸ່ມກົດໝາຍ; ບົດລາຍງານຂອງລັດຖະບານ ກ່ຽວກັບການປະຕິບັດມະຕິ ກອງປະຊຸມສະພາແຫ່ງຊາດ ວ່າດ້ວຍ ຜົນກະທົບຈາກການນຳໃຊ້ສານເຄມີອັນຕະລາຍເກີນຄ່າມາດຕະຖານ ຕໍ່ສິ່ງແວດລ້ອມ, ສັງຄົມ ແລະ ທຳມະຊາດ. ສ່ວນຕອນບ່າຍ ກອງປະຊຸມຈະໄດ້ຮັບການຊີ້ແຈງ ຂອງລັດຖະມົນຕີກະຊວງອຸດສາຫະກຳ ແລະ ການຄ້າ ກ່ຽວກັບໂຄງປະກອບລາຄານ້ຳມັນ ຢູ່ ສປປ ລາວ, ສາເຫດການເພີ່ມຂຶ້ນຂອງລາຄານ້ຳມັນ ທີ່ພວມສົ່ງຜົນກະທົບຕໍ່ການຜະລິດ ແລະ ຊີວິດການເປັນຢູ່ຂອງປະຊາຊົນ.